અગાઉના પત્રમાં એક અક્ષરવાળા શબ્દનો ઉલ્લેખ થયો હતો. તેના સંદર્ભમાં કહું તો, ભાષામાં સૌથી પહેલાં તો અક્ષર હોય. એવા બે કે વધારે અક્ષર અમુક નિયત રીતે અડોઅડ આવે એટલે શબ્દ બને. આમ તો એમ જ લાગે કે બે કે વધારે અક્ષરોથી બનેલા શબ્દોમાંથી જ કોઈ પણ અર્થ નીકળતા હોય છે. પરંતુ કેટલાક એવા અક્ષર પણ છે, જે એક એકનો પણ કશો અર્થ થતો હોય -જેમકે સંસ્કૃતમાં ‘ન’ (ના), ‘ચ’ (તથા); હિન્દીમાં ‘વ’ (અથવા); ગુજરાતીમાં ‘ય’ (પણ), અને જેમ ગુજરાતીમાં ‘જ’ તેમ બંગાળીમાં ‘ઈ’ (ભાર દર્શાવતા અક્ષર) ઇત્યાદિ.